Allen den, die disen brief ansehent oder hoͤrent lesen, kùnden wir, Johans Galmter, burger ze Loͧfenberg, und Elsa, sin elich wirtinne, ✳ das
wir einhelklich mit bedahtem muͦt dur unsern bessern nutz hein verkoft, reht und redelich, dû guͤter, dù mit namen hie nach geschriben stant,
sint gelegen in des dorfes banne ze Schintznach ✳ und warent wilund eigen meiger Heinrichs, seligen, von Schinznach: ✳ ein schuͦppossen, nemptman
Scheltis Schoppose, ein matten, lit an Nidern Matten, ein acker, heist Lengen Acker, ein acker, lit ze Wendeln, einen acker, lit uf Geralzhalden, un̄
einen acker, lit vor Scrennun, und ein matten, giltet einen halben mût kˀnen, koͧften wir umb Heinrichen von Steina von Schinznach, ✳ und bûte der
selber Heinr̄ von Steina von uns ellû disû guͤter und gab uns da von jerlich dricehenthalben mùt kˀnen Zûrich messes und ein malter habnˀ. ✳
und han allù disù vorgnanten guͤter und iro jeckliches in sunders geben fùr lidig eigen, went das ab einem ackˀ in Widen gat jerliches
ein mùt kˀne uf den spiher ze Seckingē zuͦ einem selgereite, den erwirdigen, geistlichen frowen, ✳ ✳ der epthissenn und dem convente des
chlosters ze Chùngesfelt, umbe drizig und fùnf march silbers eins vierdunges minre luters und gebes Basler gewiht, der wir von inen
geweret sin mit voller zal und rehter gewiht gentzlich und gewˀe. ✳ und dar umbe hein wir dù vorgnanten guͤter mit einander und iro
jecklichs in sunders uf geben mit gunste des edeln, unssˀ hˀren graf Johans von Habsburg uf geben und gevˀtigot mit urteilde in
gerihte nach der stat Lofenberg rehte und guͦter gewohnheit fùr lidige eigene guͦter mit aller ehafti, so dar zuͦ gehoͤrt und
als si an uns chomen sint, den vorgnanten frowen ze Chùngesfelt und allen iren nachkomen eweclich ze hand, ze minunde, zebesezzende un̄
ze entsezzende, als inen wol kumt, und hein uns enzigen aller rehten und rehtunge, so wir dar zuͦ hatten, und entzihen uns mit disem
brief aller rehten und rehter hilfe, geschribenˀ, ungeschribener, wie si gnant sint, die uns oder unseˀn erben jemer mohten zehelfe chom̄,
das wir kein ansprache moͤhten gewinnen an dû vorgnanten verthoͧften guͤter, kein ding getuͦn, ✳ da mitte dirre choͧf gekrencket
moͤhti werdē und die vorgnanten frowen oder ir nachkom̄ besweret mit geistlichem oder mit weltlichem gerihten. ✳ und sùllē wir un̄
unser erben ✳ der vorgenanten guͦter wern sin nach rehte, wa sin ✳ ✳ die vorgnantē frowē und ir nachkomen bedùrfen, fùr eigen un̄
in allē rehte, als da vorgeschriben stat, an alle gevˀde. ✳ und das dis war si und stete belibe, so hein wir gebettē den ✳ ✳ rat ze ✳
Lofenberg, das si ir stat ingesigele hant an disen brief gehencket ze einem offenn urchùnde der vorgeschribenˀ dingen. ✳ des sint gezùge dˀ vorgnant graf Joh̄, unser hˀre, ✳ hˀ Hug von Guͦtenburg, ✳ Heinr̄ Waleswile, ✳ Heinr̄ Frio, Petˀ Giller und vil ander erbˀ burgˀ
ze Loͧfenbˀg, den zegelobend ist. wir, der vorgnanter rat ze Loͧfenberg, wan disu vertegun in unser stat beschach, so hein wir dur bette
des vorgnanten Joh̄ Galmters, unsˀs burgˀs, und siner ✳ ewirtinne unser stat ingesigel an disen brief gehencket ze einem offenn urchùnde. dis beschach da nach in dem ahtodem jare, do man zalte von gottes gebùrt drùcehenhundert und zwaintzig jar, an dem nechsten samstag nach sant Hylarien tag. ✳